**Arto Kai Antturi** (s. 10. kesäkuuta 1961 Helsinki) on suomalainen pappi, joka toimi syyskuusta 2020 alkaen tammikuun 2023 loppuun Medialähetys Sanansaattajien toiminnanjohtajana. Antturille myönnettiin rovastin arvonimi vuonna 2021.

Antturi on vihitty papiksi vuonna 1998. Sitä ennen hän on työskennellyt Helsingin yliopiston teologisessa tiedekunnassa tutkijana ja assistenttina. Vuosina 2015–2020 Antturi toimi Pitäjänmäen seurakunnan kirkkoherrana. Antturi on toisen kauden kirkolliskokousedustaja.

Varhainen elämä ja koulutus
---------------------------

Hän valmistui Helsingin yliopistosta teologian maisteriksi vuonna 1989 ja toimi suurimman osan 1990-lukua tutkimusapulaisen, assistentin ja opettajan tehtävissä yliopiston eksegetiikan laitoksella. Arto Antturi sai 1992 Alfred Kordelinin säätiön apurahan ja 1997 Suomen kulttuurirahaston apurahan. Hän on opiskellut myös Vanderbiltin yliopistossa Yhdysvaltain Nashvillessä ja asunut perheineen kaksi vuotta Dublinissa.

Ura
---

Antturi vihittiin papiksi vuonna 1998. Vuoden 2000 alusta Antturi valittiin Helsingissä toimivan Tuomasyhteisön toiminnanjohtajaksi, niin sanotuksi tuomaspapiksi. Antturi toimi Tuomasmessun uutisten päätoimittajana 2000–2003.

Tuomasyhteisöstä hän siirtyi vuonna 2003 Helsingin tuomiokirkkoon seurakuntapapiksi ja vuonna 2010 saman seurakunnan kappalaiseksi vastuualueenaan Helsingin Vanha kirkko. Vuonna 2015 hänet valittiin Pitäjänmäen seurakunnan kirkkoherraksi.

Varoitus Sanansaattajissa
-------------------------

Sansan hallituksen puheenjohtaja Ville Hoikkala kertoi Kotimaa-lehdelle Antturin irtisanoutuneen Sanansaattajat-järjestössä saatuaan hallitukselta varoituksen epäasiallisesta käytöksestä. Myöhemmin Antturi avasi blogissaan tapahtunutta.

Muuta
-----

Vuonna 2009 Antturi järjesti Helsingin Narinkkatorilla "Pappi ja Idiootti" -hyväntekeväisyystempauksen, jossa hän luki Dostojevskin *Idioottia* kymmenen euroa sivu kerätäkseen varoja World Vision -järjestön kautta kenialaisille köyhille perheille.

Yksityiselämä
-------------

Arto Antturin isä oli helluntailaissaarnaaja Kai Antturi. Antturi on naimisissa ja hänellä on kolme tytärtä

Antturi on ollut vuodesta 2016 lähtien Helsingin hiippakunnan pappisedustaja kirkolliskokouksessa. Hän oli keskustapuolueen varavaltuutettu Helsingin kaupunginvaltuustossa vuonna 1997. Antturi asettui Kristillisdemokraattien ehdokkaaksi Helsingin vaalipiiristä vuoden 2023 eduskuntavaaleissa, muttei reilulla 1000 äänellä tullut valituksi.

Antturi kuuluu vuodesta 1987 toimineen Exit-gospelyhtyeen perustajajäseniin ja soitti yhtyeessä bassoa 1987–1991. Antturi on toiminut kolumnistina *Askel*- ja *Kristityn Vastuu* -lehdissä sekä Radio Deissä. Hän on pitänyt hartauksia Yle Radio 1:ssä.

Julkaisut
---------

* Antturi, Arto: *Syvistä vesistä valoon. Rukousmietiskelyjä psalmitekstien äärellä*. Katharos, 2007. ISBN 978-952-5291-73-5.
* Antturi, Arto & Korpimäki, Marja & Lehtipuu, Outi & Riekkinen, Wille: *Raamattu - nyt. Uskonnon matkakirja*. Kirjapaja, 2008. ISBN 978-951-607-807-9.
* Hakola, Raimo & Merenlahti, Petri (toimittaneet): *Raamatuntutkimuksen uudet tuulet*. Antturin kirjoitus: Mistä on Vanhan testamentin metodit tehty? Lyhyt opas uusille kysyjille. Yliopistopaino, 1997. ISBN 951-570-338-7.

Lähteet
-------

1. ↑  Hiippakuntavaltuuston pappisjäsenten vaalin tulos  2013. Helsingin hiippakunnan tuomiokapituli.  Arkistoitu 4.5.2014. Viitattu 9.10.2013.
2. 1 2 3 4  Kirjailijat: Arto Antturi Katharsis.  Arkistoitu 4.5.2014. Viitattu 6.10.2013.
3. 1 2 3 4  11 05 2020 12:59-Kotimaa24 | Uutiset: Kirkkoherra Arto Antturi siirtyy Sanansaattajien toiminnanjohtajaksi *Kotimaa*. Viitattu 15.2.2021.
4. 1 2 3  Arto Antturi sai rovastin arvonimen *Medialähetys Sanansaattajat*.  16.6.2021. Viitattu 1.2.2023.
5. 1 2  Kunnas, Kristiina: Rovasti Arto Antturi ehdolle Helsingissä *KD-Lehti*.  9.1.2023. Viitattu 1.2.2023.
6. ↑
7. ↑  Antturi, Arto: Niin minä siis tämmöisenäni palvelen *Antturin blogi*.  2.1.2023. Viitattu 23.6.2023.
8. ↑  Pappi ja Idiootti tekivät sivukaupalla hyvää Helsingin Kampissa  18.12.2009. World Vision.  Arkistoitu 4.5.2014. Viitattu 29.9.2013.
9. ↑  Lea Lappalainen: Arto Antturi: Toisten vähättely vie voimia kirkolta  30.10.2008. Sana.fi.  Arkistoitu 10.10.2013. Viitattu 9.10.2013.
10. ↑  Kirkolliskokousvaalit: Helsingin hiippakunnan tulokset *evl.fi*.  Arkistoitu 1.2.2023. Viitattu 15.2.2021.
11. ↑  12 02 2020 13:35-Kotimaa24 | Uutiset: Heidät valittiin uuteen kirkolliskokoukseen – katso lista kaikista edustajista *Kotimaa*. Viitattu 15.2.2021.
12. ↑   Helsingin kaupungin valtuusto 1997
13. ↑
14. ↑  Biografia  2013. Exit-yhtye. Viitattu 7.10.2013.

Aiheesta muualla
----------------

* Arto Antturin tv-haastattelu IRR-TV:ssä
* Arto Antturin blogi

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |